הוועדה לקידום מעמד האישה ולשוויון מגדרי, כנסת 23, פרוטוקול מספר 54, 2020-11-17 14:30

עודד פורר: צוהריים טובים.

עודד פורר: אני מתכבד לפתוח את הישיבה לציון החלטה 1325 של ארגון האומות המאוחדות.

עודד פורר: מכבדים אותנו גם בזום שגרירות מכל רחבי האולם, ונמצאת איתנו כאן שגרירת נפאל, אנג'אן שאקייה, שהגיעה לכנסת ותדבר לא באמצעות הזום.

עודד פורר: תיכף ניתן לכל הנציגות לדבר.

עודד פורר: הזמנתי וביקשתי מכל השגרירות המכהנות כנציגות זרות של מדינות שונות בישראל לקחת חלק באירוע.

עודד פורר: זאת אולי דוגמה בין-לאומית לשילוב נשים ותפקידים שנשים מקבלות ומובילות במוקדי קבלת ההחלטות וייצוג המדינה – התפקיד הזה הוא בהחלט אחד הבכירים שבהם.

עודד פורר: לצערי אנחנו עושים את האירוע הזה במתכונת זום, או מתכונת קורונה, שלא מאפשרת לנו התכנסות של כולם ביחד, אבל יחד עם זה נצליח להעביר מכאן את המסר, שנשים במוקדי קבלת החלטות זה Must ולא Nice to have, זה משהו שבלעדיו אנחנו רואים שמתקבלות החלטות טובות פחות, שלוקחות פחות בחשבון את כל הגוונים והדעות והאפשרויות.

עודד פורר: המציאות מלמדת אותנו שכאשר נשים נמצאות במוקדי קבלת ההחלטות אנחנו רואים בהכרח דברים טובים יותר קורים.

עודד פורר: אני רוצה להודות גם לפורום דבורה וגם לארגון אית"ך-מעכי שסייעו לנו בהפקת האירוע הזה, וכמובן לאגף קשרי החוץ של הכנסת.

עודד פורר: בשנת 2000 מועצת הביטחון של האו"ם, הגוף שתפקידו לקדם את השלום והביטחון בעולם, קיבלה לראשונה החלטה שעוסקת בנשים, גם לגבי ייצוג נשים, הגנה על נשים וחשיבה מגדרית.

עודד פורר: בתקופה הזאת ראינו שמדינות שנשים מנהיגות אותן מראות נתונים טובים יותר של התמודדות מול נגיף הקורונה, אולי בגלל הרגישות שהן יודעות לגלות, אולי גם בגלל האמינות שהציבור במדינות האלה מצליח להרגיש כלפי אותה הנהגה.

עודד פורר: נפתח את רשימת הדוברים בהצגה של הנושא.

עודד פורר: (תרגום חופשי מאנגלית) אנחנו שמחים לארח את אמבסדור צ'אודורי, תת-המזכ"ל לשעבר ונציג בכיר של האומות המאוחדות, יוזם ההחלטה הקודמת שהובילה להחלטה 1325 של האו"ם כנשיא של מועצת הביטחון של האו"ם במרץ 2000.

עודד פורר: אדוני השגריר צ'אודורי, בבקשה תאמר לנו כמה מילים.

אנווארי צ'אודורי: (תרגום חופשי מאנגלית) תודה רבה.

אנווארי צ'אודורי: שלום לכולם מניו-יורק, מן המפקדה של האומות המאוחדות.

אנווארי צ'אודורי: תרשו לי לאחל לכם עיסוק נלהב סביב החלטת האומות המאוחדות 1325, שנתקבלה לפני 20 שנה.

אנווארי צ'אודורי: הייתי רוצה להתחיל בלהודות בלב שלם ליושב-הראש ועדת הכנסת בנושא מעמד נשים ושוויון מגדרי, עודד פורר, על כך שהזמין אותי לקחת חלק ולדבר באירוע המיוחד הזה שאורגן על ידי הוועדה בכדי לציין את החלטת האומות המאוחדות 1325.

אנווארי צ'אודורי: הערכתי המיוחדת נתונה לארגון החברה האזרחית אית"ך-מעכי, על כך שפנו אלי וביקשו שאצטרף לאירוע ציון זה, של 20 שנה מאז קבלת ההחלטה.

אנווארי צ'אודורי: אית"ך-מעכי מובילה מזה עשור בהטמעת החלטה 1325 על נשים, שלום וביטחון.

אנווארי צ'אודורי: היה לי את העונג לפגוש את נציגות הארגון נטע לוי וענת בניו-יורק בשנת 2015, במהלך ציון 15 שנה לקבלת החלטת האומות המאוחדות.

אנווארי צ'אודורי: היה תענוג לקבל מהן את סיכת ההנצחה והציון להחלטה 1325.

אנווארי צ'אודורי: אני אראה לכם, זו הסיכה שקיבלתי מהן.

אנווארי צ'אודורי: בכל העולם הסיכה כבר מוכרת כסמל להחלטה 1325.

אנווארי צ'אודורי: ברכות על כך.

אנווארי צ'אודורי: גם קיבלתי מהן את תוכנית הפעולה של החברה האזרחית, שמטרתה היא יישום החלטת 1325 בישראל.

אנווארי צ'אודורי: זו תוכנית שמכוונת לעשיית פעולות וצריכה ליצור את הבסיס לתוכנית הפעולה הלאומית של ישראל בנושא, אני מקווה שבשנת 2021.

אנווארי צ'אודורי: מרשים אותי ציון 20 השנים לקבלת ההחלטה ההיסטורית 1325.

אנווארי צ'אודורי: אית"ך-מעכי ערכו סדרת אירועים שנועדו ללמוד, ליישם ולקדם את החלטת 1325, וגם לקרוא לממשלה הישראלית לייצר תוכנית לאומית סביב החלטה 1325.

אנווארי צ'אודורי: בבסיס רעיונותיה של החלטה 1325 עומד דבר אינטגרלי, המורכב מקיום אינטלקטואלי ותרומה צנועה לעולם טוב יותר עבור כל אחד מאתנו.

אנווארי צ'אודורי: לפני קצת יותר מ-20 שנה, ביום האישה הבין לאומי, ב-8 במרץ שנת 2000, כנשיא מועצת הביטחון, לאחר תקופה של סירוב לשיתוף פעולה ואף התנגדות חזקה מהחברים הקבועים, אני הצלחתי להמציא הצהרה שהסכימו עליה כל 50 חברי המועצה.

אנווארי צ'אודורי: זה היה בתמיכה גדולה של החברה האזרחית, שבאופן רשמי העלתה לתשומת הלב העולמית את התרומה של נשים מאז ומתמיד במניעת מלחמות ובניית שלום.

אנווארי צ'אודורי: המועצה זיהתה והצהירה, ואני מצטט: "שלום מקושר באופן בלתי נפרד לשוויון בין נשים וגברים".

אנווארי צ'אודורי: כך אושש הערך של שיתוף מלא ושוויוני של נשים בכל הרמות של קבלת ההחלטות.

אנווארי צ'אודורי: אז היה הרגע בו נזרע הזרע להחלטה 1325.

אנווארי צ'אודורי: ההחלטה הרשמית המשיכה את פריצת הדרך הרעיונית והפוליטית הזאת, ב-31 באוקטובר של אותה השנה, 2000, בעת כהונת נמיביה כנשיאת המועצה.

אנווארי צ'אודורי: אחרי משא ומתן מורכב שארך כתשעה חודשים, ממרץ עד אוקטובר, הדממה הבלתי מוסברת של מועצת הביטחון, בנושא תפקידם החיובי של נשים, שאורכה היה 45 שנים, נשברה לנצח ב-8 במרץ 2008.

אנווארי צ'אודורי: נקודת המפתח של החלטת 1325 היא בזה שנשים, חצי שווה של האנושות, מביאות איכויות חדשות לאיזון שלנו במאמץ להתרחק מתרבות המלחמה אל עבר תרבות השלום.

אנווארי צ'אודורי: נשים מועצמות מביאות יכולות חשובות ושונות ונקודת מבט אחרת אל השולחן בו נקבעת המדיניות.

אנווארי צ'אודורי: בהשוואה לגברים, שוויון נשים יהפוך את הכוכב שלנו לבטוח ושליו.

אנווארי צ'אודורי: האומות המאוחדות הכירו פעם אחר פעם, שלצערנו כל ההתקדמות אל עבר שוויון מגדרי הינה איטית בצורה שלא מתקבלת על הדעת, בתקיעות ואפילו רגרסיה באזורים מסוימים.

אנווארי צ'אודורי: זכויות נשים ושוויון הם תחת איום של הצלפה מחודשת של שמרנות ופונדמנטליזם מסביב לעולם.

אנווארי צ'אודורי: אפילו המזכיר הכללי, אנטוניו גוטרס, אמר, ואני מצטט: "האמת היא שצפון ודרום, מזרח ומערב, ואיני מדבר פה על איזושהי חברה, תרבות או ארץ באופן ספציפי – בכל מקום אנחנו עדיין מנהלים תרבות גברית דומיננטית".

אנווארי צ'אודורי: העבודה שלי הובילה אותי לפינות המרוחקות ביותר בעולם, ואני ראיתי פעם אחר פעם את המרכזיות של שוויון נשים בחיינו.

אנווארי צ'אודורי: כולכם יודעים שפרס נובל לשלום בשנת 2011 הוצג לשלוש נשים, בונות שלום.

אנווארי צ'אודורי: בציטוטה של ועדת נובל הוזכרה החלטה 1325, וקבעה את הדבר הבא, ואני מצטט: "אנחנו לא יכולים להשיג דמוקרטיה ושלום ממושך בעולם אלא אם נשים תקבלנה את אותן הזדמנויות כגברים להשפיע על ההתפתחות בכל הרמות של החברה".

אנווארי צ'אודורי: פטריארכיה ומיזוגיניה הן שתי השאריות שמחזירות את האנושות אחורה.

אנווארי צ'אודורי: גברים ומשטרים ומוסדות שנשלטים על ידיהם היו התומכים העיקריים בחוסר שוויון חברתי, והוא איום אמיתי לקדמה האנושית.

אנווארי צ'אודורי: פמיניזם מאבטח מדיניות נבונה, שהיא כוללנית, משתמשת במלוא הפוטנציאל ולא מותירה אף אחת מאחור.

אנווארי צ'אודורי: אני גאה להיות פמיניסט, כולנו צריכים להיות.

אנווארי צ'אודורי: ככה אנחנו יכולים להפוך את הכוכב שלנו למקום טוב יותר לחיות בו.

אנווארי צ'אודורי: אני נשאל שוב ושוב מה ניתן לעשות בכדי ליישם באופן משמעותי את החלטת 1325, בצורה שתיצור שינוי.

אנווארי צ'אודורי: בשיקול דעתי זיהיתי ארבעה תחומים שיש לקדם בעדיפות בחמש השנים הקרובות.

אנווארי צ'אודורי: 1.

אנווארי צ'אודורי: הנהגת המזכיר הכללי – איזה תפקיד צריך להיות למזכיר הכללי?

אנווארי צ'אודורי: המזכיר הכללי אנטוניו גוטרש החכים לעשות בנושאי הנשים, בקבוצה שהוא ניהל וגם בהמלצות המדיניות והדוחות שהוא הביא בפני מועצת הביטחון.

אנווארי צ'אודורי: אבל רבים מאמינים שיש צורך שהמזכיר הכללי יהיה פעיל ופרואקטיבי ביישום החלטה 1325.

אנווארי צ'אודורי: יישום החלטה 1325 צריך להילקח בכובד ראש רב יותר בידי המזכיר הכללי ומערך התיאום הרחב של האומות המאוחדות.

אנווארי צ'אודורי: גישה של אפס סובלנות ואפס חסינות היא הדרך במקרים של ניצול מיני והתעללות, בידי עובדי האומות המאוחדות ושותפיה.

אנווארי צ'אודורי: האומות המאוחדות מתקבלות בברכה בשלל הארצות משום שהן מגנות.

אנווארי צ'אודורי: לא יתכן שהן יהפכו להיות התוקפות עצמן.

אנווארי צ'אודורי: הצהרת ההשפעות של 1325 עם המלצות ברורות צריך להיות חלק מכל הדוחות של המזכיר הכללי עבור מועצת הביטחון.

אנווארי צ'אודורי: שיפורה של האדריכלות המגדרית במשימות שדה תדרוש את ההנהגה האקטיבית של המזכיר הכללי אל עבר קדמה.

אנווארי צ'אודורי: 2.

אנווארי צ'אודורי: תוכניות פעולה לאומיות – בעודנו מתבוננים באירועי 20 השנה להחלטה, זה אכן מאכזב שרק 85 מדינות מתוך 193 חברות באומות המאוחדות הכינו את תוכנית הפעולה הלאומית שלהן לגבי החלטה 1325.

אנווארי צ'אודורי: בעוד 20 שנה, אין דרך טובה יותר מתוכניות פעולה לאומיות בשביל להשיג מחויבות ברמה הארצית ליישום החלטת 1325.

אנווארי צ'אודורי: תוכניות פעולה לאומית הן מחויבות לאומית.

אנווארי צ'אודורי: זה יכול להיות בפיקוח גלובאלי.

אנווארי צ'אודורי: המזכיר הכללי צריך להציב לעצמו כמטרה להשיג 50 תוכניות פעולה לאומיות נוספות, זאת עד תומם של 21 שנה מקבלת ההחלטה, עד אוקטובר הבא.

אנווארי צ'אודורי: 3.

אנווארי צ'אודורי: ניודם של גברים בכדי ליישם את החלטת 1325 – אנחנו צריכים להכיר בכך ששוויון נשים וזכויותיהן הם לא בעיות הנוגעות רק לנשים.

אנווארי צ'אודורי: אלה דברים הרלוונטיים לאנושות ככלל, לכולנו.

אנווארי צ'אודורי: גברים במיוחד צריכים לזכור שבלי שלום, התפתחות היא לא אפשרית.

אנווארי צ'אודורי: ללא התפתחות, שלום הוא לא בר השגה.

אנווארי צ'אודורי: אבל ללא נשים, לא ניתן להעלות על הדעת, לא שלום ולא התפתחות.

אנווארי צ'אודורי: בהקשר הזה אני מודה על היוזמה המיוחדת של אדון פורר, שנועדה להדגיש ולציין את חשיבות החלטת 1325 בכנסת.

אנווארי צ'אודורי: אני מעודד אותו ואת חברי הכנסת המכובדים האחרים לתמוך באג'נדה של החלטה 1325, ולקדם את הכנותיה של תוכנית פעולה לאומית של ישראל.

אנווארי צ'אודורי: 4.

אנווארי צ'אודורי: מעורבות ישירה של החברה האזרחית – עוד אלמנט חסר הוא השיתוף הגדול יותר, הכנה, הסדור והמעורב של החברה האזרחית ביישום החלטת 1325, גם ברמה הלאומית וגם ברמה העולמית.

אנווארי צ'אודורי: התפקיד והתרומה של החברה האזרחית הוא קריטי.

אנווארי צ'אודורי: החברה האזרחית צריכה להיות מעורבת לחלוטין בהכנותיה וביישומה של תוכנית הפעולה הלאומית ברמה הארצית.

אנווארי צ'אודורי: כאן אני רוצה להצדיע לארגון בישראל, נשים עושות שלום, על כך שהרחיב את פעילותו בנושאי החלטת 1325 והפך לתנועה.

אנווארי צ'אודורי: ברמה הגלובאלית, מזכיר האומות המאוחדות צריך להפוך את זה לנוהג שגור, להתייעץ עם החברה האזרחית.

אנווארי צ'אודורי: פה אומר שהתנועה הגלובאלית לשלום בניו-יורק עושה צעדים נכבדים.

אנווארי צ'אודורי: תרשו לי לסיים בכך שאחזור ואומר: אם אנחנו רציניים בנוגע לשלום, אנחנו חייבים לקחת נשים בצורה רצינית.

אנווארי צ'אודורי: תודה רבה לכולם.

עודד פורר: (תרגום חופשי מאנגלית) תודה, השגריר צ'אודורי, על דבריך החמים.

עודד פורר: הנקודה השלישית שהדגשת היא משהו שאני אומר הרבה, בעיקר מאז שאני יושב-ראש הוועדה וקיבלתי ביקורת על כך שאני גבר שעומד בראש הוועדה.

עודד פורר: אני תמיד אומר, כפי שאתה אמרת, שאנחנו צריכים להכיר בכך שזכויות נשים ושוויון הם לא בעיות של נשים אלא של כל החברה.

עודד פורר: זו משימה שכולנו צריכים להירתם אליה יחד.

עודד פורר: תודה על כל הדברים החמים שאמרת.

עודד פורר: (נאמר בעברית) אנחנו נערוך את הדיון כך שידברו לסירוגין חברי כנסת ואורחים מבחוץ.

עודד פורר: יש לנו הרבה אורחים מכובדים, הרבה אורחות מכובדות, שגרירות.

עודד פורר: אני אומר לחברי הכנסת שהצטרפו אלינו, חבר הכנסת יוראי להב הרצנו, חברת הכנסת קארין אלהרר וחברת הכנסת מרב מיכאלי, באירוע הזה הזמנו את כל השגרירות שמשרתות בישראל לדבר על שילוב של נשים במוקדי קבלת ההחלטות.

עודד פורר: נתחיל עם חבר הכנסת יוראי להב הרצנו.

עודד פורר: אחריך תדבר בזום פרופ' גבריאלה שלו, השגרירה הראשונה והיחידה שמדינת ישראל שלחה עד עתה לאו"ם.

יוראי להב-הרצנו: (תרגום חופשי מאנגלית) ארצה להודות לעודד פורר, יושב-הראש, על כך שארגן את העיסוק סביב ההחלטה 1325.

יוראי להב-הרצנו: לפני שאתן הצהרה קטנה בנושא הזה, הייתי רוצה לברך את השגרירה המכובדת של נפאל בישראל ואת כל חברי הגרעין הדיפלומטי המכובדים שנמצאים אתנו דרך זום.

יוראי להב-הרצנו: כולכם דיפלומטים אמיצים שבאו בזמן קורונה, אבל זהו אירוע מיוחד.

יוראי להב-הרצנו: אני לא אחזור על כל מה שנאמר על ידי נציג האומות המאוחדות, אני חושב שכל מילה שלו הייתה מאוד חשובה.

יוראי להב-הרצנו: אני פשוט ארצה לומר שהתקדמנו הרבה מאז תנועת הסופרז'יסטיות מתחילת המאה ה-20, ועדיין אני חושב שאנחנו יכולים לחגוג דמוקרטיה יציבה ושלום אך ורק עם נשים, בעולם ובישראל, נשים שהגיעו למקום שווה ומלא סביב השולחן בו מתבצעת קבלת ההחלטות, בכל פורום בו מתקבלות החלטות אודות פיתוחה של המציאות הישראלית והמציאות שלנו.

יוראי להב-הרצנו: נשים שוות לגברים, וכפי שהוועדה ונציג האו"ם הזכיר זה עתה, זוהי לא בעיה של נשים.

יוראי להב-הרצנו: זו הדרך בה החברה שלנו מובנית ומתפקדת, ולכן אנחנו כגברים, כחבריי הכנסת, שותפותנו במאבק הזה היא שווה.

יוראי להב-הרצנו: אני רואה את זאת כמשימתי האישית בכנסת, לקדם זכויות אדם ונשים כמו שוויון.

יוראי להב-הרצנו: מרכיב עיקרי בהפיכת החברה הישראלית לחברה שוויונית יותר וסובלנית יותר, מקום או סביבה שבה לנשים יש חלק משמעותי ושווה בקבלת ההחלטות ועיצוב החברה שלנו בעתיד.

יוראי להב-הרצנו: אז אני שמח מאוד לקחת חלק באירוע המאוד מאוד משמח הזה.

יוראי להב-הרצנו: אני מקווה שנוכל להמשיך וליישם את החלטת 1325 בישראל, באופן יותר מהיר ובצורה יותר שלמה.

יוראי להב-הרצנו: תודה רבה לכם.

עודד פורר: תודה חבר הכנסת להב הרצנו.

עודד פורר: אני חייב לומר גם אולי קצת בביקורת לגבי הנעשה אצלנו – נעסוק בזה גם במהלך הדיון – בנושא שילוב נשים במוקדי קבלת החלטות, בעניין הטיפול בקורונה קם קול צעקה בישראל וצירפו נשים אחרי שאנחנו הבענו את המחאה שלנו.

עודד פורר: אי אפשר לטפל, בוודאי בסוגיה שנוגעת לכלל החברה הישראלית ולרוחב היריעה, בלי שילוב נשים.

עודד פורר: ראינו שהיכן שהן משתתפות ההחלטות שמתקבלות קצת יותר תואמות את השכל הישר.

קארין אלהרר: במיוחד כשבעולם זה עבד.

עודד פורר: נכון, ציינו את זה גם.

עודד פורר: פרופ' גבריאלה שלו היא השגרירה הראשונה שמדינת ישראל שלחה לאו"ם כשגרירה, ולצערי גם היחידה עד היום.

עודד פורר: אולי אחד המוקדים החשובים של קבלת החלטות – שגריר באו"ם זה אחד התפקידים הבכירים בשירות החוץ הישראלי.

עודד פורר: אשמח לתת לה את רשות הדיבור.

עודד פורר: בבקשה.

גבריאלה שלו: תודה רבה.

גבריאלה שלו: תודה לחבר הכנסת עודד פורר על פעילותו ועל כינוס הישיבה המיוחדת הזאת של הוועדה לקידום מעמד האישה.

גבריאלה שלו: תודה לשגריר צ'אודורי על הדברים החשובים שהוא אמר, שכולנו מסכימות איתם.

גבריאלה שלו: אני רוצה לומר בקצרה שהייתה לי זכות גדולה לייצג את מדינת ישראל במשך שנתיים באו"ם כשגרירה ראשונה, ולדאבוני עד היום האחרונה.

גבריאלה שלו: ראיתי עד כמה חשובה הנציגות הנשית במוקדי קבלת ההחלטות.

גבריאלה שלו: בדיונים השנתיים על יישום החלטה 1325 של מועצת הביטחון הייתה לי הזכות להשתתף ולשאת דברים, ולשאת בגאווה קולן של נשים במדינת ישראל.

גבריאלה שלו: אנחנו היינו המדינה הראשונה שהכלילה את החלטה 1325 בתוך חוק שיווי זכויות האישה.

גבריאלה שלו: לצערי היישום טרם נעשה במלואו.

גבריאלה שלו: גם הימים האחרונים, המלחמה או המאבק בקורונה מראה עד כמה חסרות נשים במוקדים של קבלת ההחלטות.

גבריאלה שלו: שלא לדבר על כך שגם במקומות אחרים שצריך להישמע קולן של נשים, בתהליכים לקראת שלום, לא ראינו לדאבוני השתתפות של נשים.

גבריאלה שלו: גם מי שדיבר לפניי וגם חבר הכנסת עודד פורר, חברות הכנסת ונציגות של ארגוני נשים שמשתתפות בדיון הזה יודעות עד כמה חשובה מנהיגות נשית, גם במאבקים במגפה, גם במאבקים ובסכסוכים בין-לאומיים וגם במהלכים לקראת שלום, כפי שאנחנו רואים שנעשה היום באזורנו.

גבריאלה שלו: מנהיגות נשית מביאה לשולחן, אם אפשר לומר באופן מטפורי, דברים אחרים, מנהיגות יותר מכילה, בלי לפגוע כמובן בגברים שרואים את עצמם, ובצדק, כפועלים למען זכויות נשים.

גבריאלה שלו: חשוב מאוד שנשים ישתתפו וישמיעו קול נשי, קול מעורב יותר, קול שמביא את הערכים של שוויון בכל התחומים.

גבריאלה שלו: שוב תודה על הזכות לומר כאן את הדברים האלה.

גבריאלה שלו: יש פה הרבה נשים צעירות ומבוגרות יותר שפעלו ופועלות לשיתוף נשים בתהליכים הכל כך גורליים וכל כך חשובים שכולנו, גברים ונשים, צעירים ומבוגרים, מושפעים מהם בעצם הימים האלה.

גבריאלה שלו: תודה רבה.

עודד פורר: תודה רבה.

עודד פורר: חברת הכנסת קארין אלהרר.

עודד פורר: אחריך תדבר השגרירה קלי קארי, שגרירה כללית לנושאי נשים עולמיים במחלקת המדינה של ארצות הברית.

עודד פורר: בבקשה.

קארין אלהרר: תודה רבה, אדוני היושב-ראש.

קארין אלהרר: ממש בקצרה: קודם כול אני מברכת אותך על קיום הדיון הזה.

קארין אלהרר: זה דיון חגיגי אבל הייתי שמחה מאוד אם לצד החגיגות נפעל כדי שההחלטה הכל כך חשובה הזאת תיושם לא רק על גבי הנייר אלא גם בחיים עצמם.

קארין אלהרר: אנחנו רואים למרבה הצער שעדיין נשים לא נמצאות בכל השולחנות שמתקבלים בהם החלטות, אם זה בשלל הקבינטים, אם זה אפילו בכנסת.

קארין אלהרר: מספרן של הנשים לא גדל בהתאמה.

קארין אלהרר: בכל כנסת אנחנו מוצאות את עצמנו סופרות: איבדנו אחת, נוספה לנו עוד אחת.

קארין אלהרר: זה מצב שהוא לא פחות מעגום.

קארין אלהרר: יש לנו בישראל, כמו בעולם, נשים מצוינות שצריכות להשתתף, ואני חושבת שזה גם משפר את ההחלטות.

קארין אלהרר: אם בעבר היה ניכר שיש נושאים שהם ייחודיים לנשים ולעשיית נשים, היום כבר די ברור שזה צריך להיות נחלת הכלל.

קארין אלהרר: אגב, שמחתי מאוד על המינוי שלך, אדוני, כיושב-ראש הוועדה כי אני חושבת שהקידום האמיתי של זכויות נשים צריך להגיע גם מתוך הצד הגברי.

קארין אלהרר: אי אפשר שהדבר הזה יהיה נחלתן של נשים, זה צריך להיות נשים וגברים כאחד, אבל כן שנשים יהיו בכל מקום, בכל צומת, כדי שגם האינטרסים האלה יהיו על השולחן.

קארין אלהרר: אני באמת מקווה שנראה את זה גם חי במציאות ולא רק בהחלטות באו"ם.

קארין אלהרר: תודה רבה.

עודד פורר: תודה.

עודד פורר: השגרירה קלי קארי.

עודד פורר: אחריה חברת הכנסת מרב מיכאלי.

עודד פורר: בבקשה.

קלי קארי: (תרגום חופשי מאנגלית) בוקר טוב.

קלי קארי: תודה רבה על ההזדמנות להיות אתכם בבוקר הזה, או בצוהריים אלה בוושינגטון.

קלי קארי: עונג לי להצטרף אלכם בזמן המיוחד הזה, ובשנה המיוחדת הזאת לשלומן וביטחונן של נשים.

קלי קארי: אנחנו חוגגים את השנה ה-20 לקבלת החלטה 1325.

קלי קארי: אני רוצה להודות לאלה אלון מאית"ך-מעכי ועודד פורר, יושב-הראש ועדת הכנסת בנושא נשים ושוויון מגדרי, כמו גם לחברי הכנסת האחרים וחברי הגרעין הדיפלומטי שנוכחים.

קלי קארי: אני רוצה להודות תודה מיוחדת לשגריר צ'אודורי על הנהגתו בנושא הזה.

קלי קארי: הוא היה מנהיג משמעותי בנושא קידום האג'נדה הזו, עוד לפני זמנו באומות המאוחדות.

קלי קארי: אז זה נפלא לראות אותו ממשיך להיות פעיל וממשיך בתמיכתו במאמץ החשוב הזה.

קלי קארי: כשאנחנו מציינים את 20 השנה להחלטה, שלמעשה זוהי נקודת ציון עבור כולנו, בנוגע לאופן בו אנחנו רואים השתתפות של נשים, כמו גם ביטחון ושלום, מדהים להתבונן אחורה ולראות כמה השתנה ב-20 שנה האחרונות במובנים של השתתפות נשים בפתרון סכסוכים, מניעת סכסוכים ושיקום.

קלי קארי: מדהים גם לחשוב על ההנהגה שהייתה לישראל לפני שהאג'נדה הזו הייתה קיימת.

קלי קארי: אנחנו יודעים שנשים ישראליות השתתפו בכל המובנים של ביטחון ישראל מאז הכרזת מדינת ישראל.

קלי קארי: אני חושבת שזה מאוד ראוי שישראל מארחת את האירוע הזה של זיהוי וציון חגיגות ה-20 להחלטה.

קלי קארי: אנו בהחלט ראינו הרבה התקדמות.

קלי קארי: אנחנו יודעים שיש עוד הרבה מה לעשות בכדי להבטיח שאנחנו מתקדמים בשלום ובביטחון בכל העולם.

קלי קארי: זה מאפשר לנו זמן לראות מה עשינו ומה עוד יש לעשות, כפי שדוברים אחרים כבר אמרו.

קלי קארי: אנחנו עובדים להחיות את האג'נדה שסובבת סביב שלומן וביטחונן של נשים.

קלי קארי: כשגרירה בארצות הברית האחראית לנושאי נשים עולמיים, עונג הוא לי לעבוד על נושאים אלו במערך הביטחון הבין-לאומי ולדאוג שאנחנו משלבים את המרכיבים המהותיים האלה אל תוך מדיניות החוץ והביטחון הלאומי.

קלי קארי: זו אחת משתי המטלות העיקריות של התפקיד שלי יחד עם העצמת נשים כלכלית.

קלי קארי: אנחנו רואים את שני אלה כשזורים אחד בשני, ולרוב מחזקים זה את זה בתהליך שבו אנחנו יכולים לתמוך בנשים בכל העולם כדי שהנשים תוכלנה לממש באופן מלא את זכויותיהן ותוכלנה להשתתף באופן מלא ומשמעותי בכל המובנים של הקהילה, החברה והאומה.

קלי קארי: אנחנו מאוד שמחים, במשרד שלנו ובארצות הברית, שיש לנו כלים לקדם את האג'נדה הזאת.

קלי קארי: מאז 2017 ארצות הברית הייתה המדינה הראשונה שהטמיעה חקיקה ברמה הלאומית.

קלי קארי: הנשיא חתם על חוק שלום וביטחון הנשים ב2017, וזה נתן לנו פלטפורמה לעבוד על שלום וביטחון ולהבטיח שאנחנו בוחנים את המתווה של מדיניות החוץ ומוסדות הביטחון הלאומי.

קלי קארי: כמו כן זה אפשר לנו ליצור תוכניות יישום טובות יותר, שהן מאוד ספציפיות ומותאמות להשגת תוצאה בת-מדידה.

קלי קארי: אנחנו עושים הרבה עבודה עם הנתונים המספריים בכדי לפתח נתונים אחידים בין הסוכנויות השונות שלנו, בין אם זה במחלקת ההגנה ובים אם במחלקה הפנים מדינית או בסוכנות האמריקאית להתפתחות בין-לאומית.

קלי קארי: זאת בכדי להבטיח שכולנו משתמשים בסט של נתונים ומדידות כדי לבחון את הישגינו.

קלי קארי: זה לא רק האופן בו אנחנו פועלים מול מדינות אחרות או גורמים זרים אלא גם מה שאנחנו עושים באופן פנימי כדי לאמן כוח עבודה משלנו, שיהיו לנו המיומנויות והידע הנדרש בכדי ליישם את האג'נדה הזו בכל הנוגע למדיניות חוץ וביטחון לאומי.

קלי קארי: באמת חשוב לנו לראות בשותפים שלנו לא רק ממשלות שאנחנו ביחסים דו או רב צדדיים איתן, אלא גם ארגוני הנשים, פרלמנטים כמו הכנסת וארגונים נותני שירות מהחברה האזרחית, בין אם זה ארגון מבוסס דת או ארגון מבוסס קהילה.

קלי קארי: אנחנו עובדים עם מגוון רחב של ארגונים אזרחיים על האג'נדה הזאת, החל מוועדות נשים והמשך במחנות פליטים, כדי לוודא שיש מאגר של מומחים מוכרים שיכולים לשרת כמובילי משא ומתן.

קלי קארי: בשבועות האחרונים ראיתי בהערכה רבה את אחת מהקולגות הקודמים שלנו במחלקת הפנים, סטפני וויליאמס, ששירתה כנציגה מיוחדת של המזכיר הכללי בלוב.

קלי קארי: שם היא עשתה התקדמות אדירה בהבאת סיעותיה השונות של לוב יחדיו, ואנחנו לא רואים את זה מספיק.

קלי קארי: אין לנו מספיק סטפני, או אנשים שיכולים להיות במעמד הזה.

קלי קארי: עד היום הזה רוב הנציגים המיוחדים של המזכיר הכללי או שליחים מיוחדים אחרים שהופקדה בידם המשימה להוביל משא ומתן בשם האומות המאוחדות היו כמעט תמיד גברים.

קלי קארי: אז אנחנו עובדים כדי לשנות את זה.

קלי קארי: זו גישה שבה מורידים מהעליון ומעלים מהתחתון.

קלי קארי: מנקודת המבט שלנו, עלינו לעשות את שני הדברים הללו.

קלי קארי: עלינו לוודא שנשים מועצמות מבסיסן כדי לאפשר להן להישמע, כמו גם נשים בתפקידי הנהגה.

קלי קארי: אני חושבת שאנחנו נרגשים מאוד אודות מה שיביא עמו העתיד עבור שלומן וביטחונן של נשים, זאת מפני שבמיוחד עכשיו בצל הקורונה אנחנו רואים מדינות שמכירות כמה זה חשוב לאמץ ביטחון כולל ולהבטיח שנשים הן חלק מהפתרון וחלק מהשיקום בכל פעם כשאנחנו מתמודדים עם קונפליקט ומשבר.

קלי קארי: אנחנו מתמקדים במיוחד במצבים עדינים של קונפליקט ומשבר, איפה שאנחנו רואים את ההשקה בין הדרת נשים וחוסר בביטחון, ביציבות ובשגשוג.

קלי קארי: כולנו יודעים שכשלנשים יש הזדמנויות כלכליות ופוליטיות הן משקיעות חזרה בקהילה שלהן, הן מדברות עבור הקהילה שלהן והן מאמצות ומקדמות גישות שכוללות את טובת כל הקהילה שלהן ולא רק של עצמן.

קלי קארי: אנחנו עובדים במקומות כמו אפגניסטן בכדי להבטיח שהקבוצה האחראית על המשא ומתן תהיה מלווה בכל הכלים והתמיכה שהם זקוקים לה.

קלי קארי: באותו הזמן אנחנו עובדים לקדם נשים אורגות, שחברות בארגון לא ממשלתי, שעוזר להן לשנע את השטיחים שלהן לשוק בבמיאן באפגניסטן.

קלי קארי: אז אנחנו חייבים לעבוד על כל הספקטרום.

קלי קארי: אנחנו צריכים לוודא שאנחנו מסתכלים על המדיניות באופן הוליסטי.

קלי קארי: אני חושבת שזה מאוד חשוב, כפי שאחרים ציינו, חבריי הגברים מבינים שלאבד את מקומם סביב השולחן זה לא הנושא, אלא הנושא הוא הגדלת השולחן.

קלי קארי: להגדיל את העוגה, ולא לחלק אותה מחדש שוב ושוב.

קלי קארי: אחד הדברים המהותיים, האתגר שיש לאג'נדה לביטחון ושלום נשים הוא הפחד שקיים אצל כל מיני גורמים, שעל ידי זה שיצרפו עוד חברים לשולחן הם יאבדו מהכוח שלהם.

קלי קארי: אני חושבת שזה אחד מן האיומים הגדולים ביותר על האג'נדה לשלום וביטחון נשים.

קלי קארי: זהו איום שאנחנו צריכים להסתכל עליו בצורה כנה ופתוחה, ואנחנו לא מדברים על זה מספיק.

קלי קארי: אנחנו לא מדברים על הדינמיקה של כוח שמזינה הדרת נשים, כמו גם מה שיכול לקרות כאשר נשים נכללות, וכיצד תרחיש כזה אינו מאיים על הכוח והסמכות של אלו שמביאים נשים לשולחן אלא למעשה זה מעצים אותו.

קלי קארי: עם הדברים האלה אודה לכם שוב, תודה לאחת מבת בריתנו המוערכת ביותר ושותפתנו הגדולה.

קלי קארי: אנחנו מצפים להמשיך לפתח את היחסים שלנו עם ישראל בנושא של ביטחון ושלום נשים.

קלי קארי: אנחנו מקיימים שותפות ביטחונית נהדרת, יש לנו שותפות נפלאה עם ישראל בעבודה על נושאים הומניטריים.

קלי קארי: אנחנו מצפים במיוחד לפתח שותפויות חדשות בין השותפים החדשים שיש לישראל, שגם הם שותפים ביטחוניים מעולים של ארצות הברית.

קלי קארי: תודה רבה לכם שנתתם לי הזדמנות להיות אתכם היום.

עודד פורר: (תרגום חופשי מאנגלית) תודה לשגרירה קלי קארי.

עודד פורר: אנחנו ננצל את ההזדמנות לשלוח את ברכותינו לסגנית הנשיא קמלה האריס, והעובדה שהיא הראתה לכל הנשים מסביב לעולם שאין גבול לאפשרויות, ואין דבר שלא ניתן להשיגו.

עודד פורר: עכשיו חברת הכנסת מרב מיכאלי, ולאחר מכן שגרירת נפאל, אנג'אן שאקייה.

עודד פורר: בבקשה.

מרב מיכאלי: תודה רבה, אדוני היושב-ראש, ושבחים לך על קיום הישיבה החגיגית הזאת.

מרב מיכאלי: ברכות ספציפיות על הדגלים המהממים.

עודד פורר: זה לאגף קשרי החוץ בכנסת.

מרב מיכאלי: יוצא מן הכלל, אגף קשרי חוץ מדהים, מהמם.

מרב מיכאלי: זה מאוד מאוד משמח, באמת.

מרב מיכאלי: כשהחלטה 1325 עברה, קשה לי לתאר למי שלא היו אז בחיים או בעניין איזה יום חג זה היה.

מרב מיכאלי: זאת פעם ראשונה אי פעם שלא האו"ם אלא מועצת הביטחון של האו"ם נדרשת לנשים, לפמיניזם, לצרכים של נשים, נערות, ילדות וילדים, להכרה במצב השונה של נשים, באי-השוויון, בעובדה שצריך לנקוט בצעדים אקטיביים כדי לשנות את המצב הזה.

מרב מיכאלי: באמת קשה לי להפריז בתיאורי השמחה וההתרגשות שאחזו בנו.

מרב מיכאלי: החלטה 1325 היא אולי ההחלטה שמנסחת בצורה הכי מפורשת את מה שהפמיניסטית האמריקאית קרול גיליגן אומרת, שהפמיניזם הוא התנועה לשחרור הדמוקרטיה מן הפטריארכיה.

מרב מיכאלי: כי בסופו של דבר כשחושבות וחושבים על זה, איזו מן דמוקרטיה זו אם רק חצי מן האוכלוסייה משתתפת באופן אמיתי בתהליך?

מרב מיכאלי: זאת אומרת, לא רק יכולה או לא יכולה ללכת להצביע אלא בסופו של דבר גם אם היא מצביעה, איזו השפעה יש לה כאישה על התוצאות?

מרב מיכאלי: כשנשים נעדרות בצורה כל כך מוחלטת מצמתי קבלת החלטות אז לא יעזור כלום, גם אם את כאישה מצביעה אבל בסוף מצביעה לגברים, לא משנה אם באופן ישיר או באופן עקיף על ידי אנשים שממנים או דברים שמקצים להם כסף, אז אנחנו עדיין לא מממשות את השוויון הפורמלי שהצלחנו להשיג על ידי זכות הצבעה.

מרב מיכאלי: אני רוצה לדבר ספציפית על שלום.

מרב מיכאלי: אני רוצה להגיד עד כמה שלום הוא בעיניי אחת המטרות הפמיניסטיות החשובות ביותר, אם לא ה–.

מרב מיכאלי: בסופו של דבר מלחמה, סכסוכים אלימים הם הגילויים הקשים ביותר של השלטון הגברי בעולם.

מרב מיכאלי: המחירים שלהם הם המחירים האולטימטיביים, מוות הוא דבר שאי אפשר לשנות אותו אחר כך, להשתקם ממנו וכולי.

מרב מיכאלי: הנזקים שמלחמות גורמות, הנזקים ההיקפים, הרוחביים, העומק והגובה שלהם, הם הולכים איתנו לאורך שנים.

מרב מיכאלי: אם אנחנו חושבות על מדינת ישראל, זה לא רק עצם המלחמות והאנשים שמתו בהן אלא הפוסט טראומה שכולנו הולכות והולכים איתה לנצח פחות או יותר, אם זה אנשים שאשכרה היו במלחמה, אם זה אלה שחיכו להם בבית, אם זה אלה שנפגעו בעורף, אם זה אלה שהקרובות והקרובים שלהם לא חזרו משם או חזרו פצועות ופצועים.

מרב מיכאלי: הצורך שלנו לעשות כל מאמץ כדי למנוע מלחמה ולהגיע להסדרים מדיניים הוא דרמטי משום שבלעדיו אנחנו מתקשות ומתקשים לפנות את עצמנו רגשית וחומרית בשביל לקדם את עצמנו בתחומים אחרים של החברה.

מרב מיכאלי: כשאני אומרת "את עצמנו" אני מתכוונת גם לגברים, כי עם כל הכבוד, בואו נזכור שגם לגברים יש מה להרוויח מפמיניזם.

מרב מיכאלי: מי אם לא אתה, אדוני היושב-ראש, יודע את זה היום טוב מכולם.

עודד פורר: תודה, חברת הכנסת מיכאלי.

עודד פורר: גברתי שגרירת נפאל, בבקשה.

עודד פורר: אחריך תדבר שגרירת אוסטריה, אנה ליקו.

אנג'אן שאקייה: (תרגום חופשי מאנגלית) תודה רבה, אני מאוד שמחה להיות פה אתכם.

אנג'אן שאקייה: אני השגרירה היחידה שהגיעה היום לכנסת.

אנג'אן שאקייה: זה כבוד עבורי, כבוד יושב-הראש עודד פורר וחברי הכנסת המכובדים.

אנג'אן שאקייה: אני כל כך גאה שארגנתם את התוכנית הזו במיוחד בשביל לעודד נשים.

אנג'אן שאקייה: נשים חפצות בהזדמנויות כאלו, להיות בעמדות של קבלת החלטות.

אנג'אן שאקייה: במובן מסוים בארצות הברית במהלך הבחירות היה את העידוד הזה, במיוחד אחרי שהאריס נבחרה.

אנג'אן שאקייה: אני שמחה לחלוק אתכם שאני הרביעית בתפקיד שגרירת נפאל בישראל אבל אני השגרירה האישה הראשונה בישראל.

אנג'אן שאקייה: הגעתי לכאן בפברואר 2019.

אנג'אן שאקייה: ב-2019 נבחרתי כשגרירת השנה על ידי מועדון השגרירים בישראל.

אנג'אן שאקייה: הם יעניקו לי את התואר שגרירת השנה בקרוב מאוד, אולי בחודש הבא, פרס על שנות 2019-2020.

אנג'אן שאקייה: הייתי רוצה להודות לכם בנוגע לחדשות שאני הולכת לחלוק אתכם: נפאל בחרה לאחרונה בהקמת ועדה בנושא מיגור של כל צורותיה של האפליה נגד נשים, אז אני רוצה להודות לכם על התמיכה בנו, נפאל, במיוחד לישראל ולמדינות אחרות בעולם שתומכות בנו.

אנג'אן שאקייה: אני רוצה להודות לכל השגרירים שנמצאים פה כדי לתמוך בנו, ולבנדנה רנה, היא מועמדת אישה, והיא מועמדת נפלאה של נפאל.

אנג'אן שאקייה: אני מקווה שנעבוד על זה ברצינות ונשיג צדק בנושא.

אנג'אן שאקייה: תודה רבה לכם על כך.

אנג'אן שאקייה: כפי שהזכרתם קודם, אם זה נעשה רק על הנייר זה לא מספיק.

אנג'אן שאקייה: אפילו עכשיו שאנחנו חוגגים 20 להחלטת האו"ם 1325, אנחנו עדיין עובדים על יישום ההחלטה בנפאל.

אנג'אן שאקייה: הייתי רוצה לחלוק אתכם כמה דוגמאות לגבי הפעולות שלנו בנפאל בנוגע לשיווין נשים.

אנג'אן שאקייה: אנחנו מתקדמים אל עבר איזון מגדרי, אנחנו מדברים על זה.

אנג'אן שאקייה: יש לנו מקומות שמורים לנשים, ו33% ממושבי הפרלמנט שמורים לנשים, וכמו כן ישנן גם הסדרות נוספות על פי מגדר בבחירות, שנוגעות באיזון מגדר המועמדים.

אנג'אן שאקייה: לא רק מגדר חשוב פה, אלא גם ייצוג קהילתי.

אנג'אן שאקייה: בגלל שיש לנו חוקה נפלאה בנפאל, חוקה שנוסחה ואומצה בשנת 2015, שהיא בטבעה מתקדמת, מכילה וגמישה, זו הסיבה שיש לנו כאלה אמצעים עבור נשים.

אנג'אן שאקייה: רובנו תמכנו בביסוסה של החוקה הנוכחית של נפאל, והחוקה מורה שהנשיא וסגן הנשיא צריכים להיות ממגדרים שונים או קהילות שונות.

אנג'אן שאקייה: ישנו סידור דומה עבור הבחירה של נציג של הפרלמנט, יושב-ראש וסגן יושב-ראש של אסיפה הלאומית, ראשי ערים והסגנים בערים השונות ובעוד תפקידים של שליחות ציבור.

אנג'אן שאקייה: להיות במעמד הזה הופך אותנו לחזקים יותר.

אנג'אן שאקייה: יש בחוקה את ההוראה ש-33% מחברי הפרלמנט יהיו נשים, אבל בפעם האחרונה שערכנו בחירות בנפאל, בשנת 2017, נבחרו בסביבות 40% נשים מסך כל חברי הפרלמנט.

אנג'אן שאקייה: זו עליה בכמות הנשים בעמדות קבלת החלטות, וזה מאוד חשוב לנו.

אנג'אן שאקייה: בנפאל יש לנו גם ציבור נשים של יותר מ51%, וברוב המקומות בעולם מספר הנשים עולה על מספר הגברים.

אנג'אן שאקייה: זה אומר שאנחנו לא יכולים להתעלם מנשים.

אנג'אן שאקייה: אני מאמינה ששני הסוסים במרכבה חייבים לשתף פעולה, גברים ונשים הם לראייתי כמו סוסים במרכבה שזזים ביחד.

אנג'אן שאקייה: אם אנחנו צריכים לפתח את הארץ שלנו, אז הגבר הזה והאישה הזו צריכים לעבוד ביחד, כדי שהם יזוזו ביחד ואנחנו נשיג את ההתפתחות שרצינו.

אנג'אן שאקייה: אני מקווה שעוד עשר שנים בנפאל נוכל לראות עוד הרבה יותר נשים בעמדות כוח בשדות שונים, וזו הנקודה העיקרית של ההחלטה על חשיבות נשים בעמדות קבלת החלטות, החלטה שעבורנו היא חשובה מאוד.

אנג'אן שאקייה: תודה רבה לך.

עודד פורר: תודה רבה לך.

עודד פורר: עכשיו שגרירת אוסטריה, אנה ליקו.

עודד פורר: אחריה עורכת הדין נטע לוי מ"אית"ך-מעכי".

אנה ליקו: (תרגום חופשי מאנגלית) תודה רבה לכם על זכות הדיבור.

אנה ליקו: כבוד ועונג לי לדבר אתכם היום, אמנם בקצרה.

אנה ליקו: אוסטריה מייחסת חשיבות רבה ליישומה של החלטת מועצת הביטחון של האו"ם 1325.

אנה ליקו: זו הייתה יוזמה מאוד חשובה במהלך זמננו במועצת הביטחון, והצלחנו לצלוח את דרכנו דרך החלטה נוספת, 1820, שלמעשה ערערה על החלטת האו"ם 1325.

אנה ליקו: אני חייבת להודות, לא התכוננתי כראוי לדבר פה היום, הייתה פה איזושהי אי הבנה, ועדיין זה כבוד עבורי.

אנה ליקו: אני חושבת שחשוב להפוך את צורת החשיבה שמאחורי החלטה 1325 לנורמה, תמיד לחשוב על לערב נשים ולהראות סולידריות.

אנה ליקו: כשאני הגעתי לישראל קיבלתי הרבה תמיכה מקולגות במשרד החוץ וגם בינינו האוסטרים, מפני שגם עבור אוסטריה זה היה חריג לשלוח שגרירה אישה לישראל.

אנה ליקו: אני הראשונה מזה 50 שנה, ואני מעריכה מאוד את התמיכה שקיבלתי.

אנה ליקו: תודה רבה לכם על במת הדיבור.

עודד פורר: מעניין לראות כמה שגרירות הן הנשים הראשונות שנשלחו כשגרירות לישראל או לכל מדינה אחרת כנשים.

עודד פורר: עו"ד נטע לוי מאית"ך-מעכי, אחריה אנה אמה נרקו, שגרירת גאנה.

נטע לוי: תודה רבה לך, יושב-ראש הוועדה, חבר הכנסת עודד פורר, על קיום הדיון בוועדה הזאת, שהייתה בית לקידום ההחלטה גם כאשר ישבה בראשה יושבת-הראש הקודמת, חברת הכנסת עאידה תומא סלימאן.

נטע לוי: תודה רבה לכבוד השגריר צ'אודורי ולכבוד השגרירה קלי קארי שנענו לבקשנו להצטרף לדיון ולתת רוח גבית לקריאה שלנו לאמץ תוכנית פעולה ליישום תוכנית 1325 בישראל, מתוך ההבנה שלא מדובר בהחלטה שנועדה רק לקדם זכויות נשים אלא החלטה לטובת החברה כולה, כפי שגם אמרו חברת הכנסת מיכאלי וחברת הכנסת אלהרר קודם לכן.

נטע לוי: אני עורכת דין בעמותת אית"ך-מעכי – משפטניות למען צדק חברתי.

נטע לוי: במשך יותר מעשור אנחנו מקדמות את יישום החלטה 1325 בישראל.

נטע לוי: ההחלטה הייתה באמת פורצת דרך.

נטע לוי: היא הכירה בהשלכות הקשות שיש לקונפליקטים על נשים, נערות, ילדות וילדים, ועל היעדרן של נשים ממוקדי קבלת החלטות בנושאי שלום וביטחון.

נטע לוי: ישראל הייתה הראשונה מן המדינות החברות באו"ם לאמץ חלק מן ההחלטה בחקיקה ההיסטורית מ-2005, הסעיף שדורש ייצוג נשים ממגוון קבוצות האוכלוסייה בוועדות ובגופים ציבוריים, לרבות אלה העוסקים בשלום וביטחון.

נטע לוי: לצערנו, כפי שאמרת, הסעיף הזה לא מיושם גם היום, וביתר שאת בכל הנוגע לייצוג נשים מקבוצות מיעוט שמודרות באופן כמעט מלא ממוקדי קבלת ההחלטות, בהן נשים ערביות ונשים חרדיות, שחסרות אפילו כאן היום.

נטע לוי: הסעיף ההיסטורי והחשוב הזה בחקיקה הישראלית, גם אם הוא ייושם במלואו הוא לא יהווה יישום של החלטה 1325.

נטע לוי: זו דורשת התמודדות הוליסטית, לקשור בין ייצוג והגנה על נשים מכל סוגי האלימות, תוך הטמעה של חשיבה מגדרית לתחום של שלום וביטחון.

נטע לוי: 86 מדינות אימצו תוכנית פעולה כוללת ליישום ההחלטה, לאחר החלטות ההמשך של מועצת הביטחון של האו"ם.

נטע לוי: ישראל היא לא אחת מהן.

נטע לוי: נציין כי ישראל נדרשת לדווח על ההתקדמות ביישום החלטה 1325 אבל זאת לא הסיבה היחידה לקדם את ההחלטה.

נטע לוי: ארגוני נשים רבים בישראל פועלים לקידום העקרונות של החלטה 1325 ב-20 השנים האחרונות ואף נעשה מהלך מקיף של עשרות ארגונים, שהיינו שותפות להובלה שלו, לכתיבת תוכנית פעולה של החברה האזרחית.

נטע לוי: ניתן לראות אותה באתר הוועדה.

נטע לוי: התוכנית הוגשה לממשלה והממשלה קיבלה בדצמבר 2014 את החלטה 2331, שבה היא התחייבה להטיל על הרשות לקידום מעמד האישה לגבש צוות בין-משרדי שיגבש ביחד תוכנית פעולה שתדאג לייצוג והגנה על נשים מכל סוגי האלימות.

נטע לוי: חשוב לשים לב לדברי ההסבר של ההחלטה, על הדגש בשיתוף של ארגוני החברה האזרחית.

נטע לוי: זה נאמר כאן על ידי הנציגים והנציגות מן העולם.

נטע לוי: הצעדים הנדרשים הראשונים לשם יישום ההחלטה הם הקמה של צוות בין-משרדי, שיקיים תהליך של הכנת תוכנית כוללת באמצעות שיתוף פעולה בין-משרדי ועם החברה האזרחית.

נטע לוי: החלטה 1325 היא כלי, שסייע רבות לקידום שיתוף מגדרי ופתרון ומניעה של קונפליקטים אלימים במדינות רבות בעולם.

נטע לוי: בימים אלה אנחנו באית"ך-מעכי עורכות סדרה של אירועים ודיונים בשיתוף עשרות ארגונים ומאות אזרחיות ואזרחים בנושא החלטה 1325.

נטע לוי: לכל מי שעוסק ועוסקת בה ברור כי ההחלטה הזאת חשובה ורלוונטית מאי-פעם לישראל.

נטע לוי: תודה רבה.

עודד פורר: תודה רבה, נטע.

עודד פורר: רשות הדיבור לאנה אמה נרקו, שגרירת גאנה, ואחריה תניה מורקס, מנכ"לית פורום דבורה.

עודד פורר: בבקשה.

אנה אמה נרקו: (תרגום חופשי מאנגלית) שלום וצהריים טובים, תודה שהזמנתם אותי לדיון על התוכנית החשובה הזאת.

אנה אמה נרקו: אני מצטרפת לשגרירות האחרות שדיברו פה, לומר כמה חשובה לגאנה כמדינה החלטת מועצת הביטחון של האומות המאוחדות 1325.

אנה אמה נרקו: אני שמחה לומר שאני גם השגרירה הראשונה מגאנה לישראל.

אנה אמה נרקו: אני מאוד מעריכה את מה שישראל עושה בכדי להעצים את השיתוף של נשים בשלטון.

אנה אמה נרקו: באופן דומה בגאנה, ממשלת והנהגת גאנה ונשיא גאנה, ננה אקופו-אדו, דוגלים בשיתופן של נשים בנושאים לאומים, ומבטיחים שנשים לוקחות חלק בנושאי הממשלה, לא רק ברמה הלאומית אלא גם ברמה המחוזית והמקומית.

אנה אמה נרקו: זאת מפני שכולנו יודעים ומבינים, חלק גדול מהעבודה נעשה ברמה המחוזית וברמה הקהילתית, כך שהחלטה כזו שהתקבלה בדרג הממשלתי חייבת לקחת בחשבון נושאים של נשים ברמות הקהילה והמחוז.

אנה אמה נרקו: עבורנו בגאנה חשוב מאוד שנשים נכללות בכל נושא, מהרמה הקהילתית ועד לרמה הלאומית.

אנה אמה נרקו: אכן הרבה נשים מגאנה לוקחות חלק בכלכלת הבית שלהן, הרבה נשים עוסקות בפעילויות עסקיות שונות כדי לתמוך בבני זוגן ובילדיהן.

אנה אמה נרקו: זו הסיבה שחשוב שנוכל לומר שיש לנו מערכת ממשל שמשלבת בצורה הנכונה, גם ברמה הקהילתית וגם ברמה הלאומית.

אנה אמה נרקו: אנחנו שמחים על כך שיש לנו נשיאת בית משפט עליון אישה, ולפניה גם כיהנה במשרה אישה, גם שרת המשפטים היא אישה.

אנה אמה נרקו: יש לנו די הרבה נשים בעמדות בכירות, אבל אנחנו מאמינים שאנחנו חייבים לתמוך בנשים ברמה הלוקאלית, במיוחד בבנות בית ספר.

אנה אמה נרקו: לתת להן את הביטחון שהן זקוקות לו בשביל להאמין בעצמן, שיש להן תרומות עם חשיבות גדולה להתפתחות האומה.

אנה אמה נרקו: ממשלת גאנה בארבעת השנים האחרונות מיישמת חינוך חינמי, לא רק ברמה היסודית אלא גם ברמה העל-יסודית.

אנה אמה נרקו: הבחנו שלמרות שיש לנו הרבה בנות בבתי הספר חלק גדול מהן נושר מהלימודים אפילו לפני שהן מגיעות לגילאי התיכון.

אנה אמה נרקו: אז יש חינוך חובה מהבסיס ועד סוף התיכון, זה חשוב מאוד כחלק מהמהלך להבטיח שבנות נשארות בבית הספר, ושהן מחנכות את עצמן לרמה הגבוהה ביותר, ובסוף להיהפך ליותר ממנהלות משק בית טובות, כמובן שבשותפות שהן בוחרות.

אנה אמה נרקו: ב-2010 יצאה התוכנית הלאומית שלנו ליישום החלטת 1325 ברמות השונות של הממשלה.

אנה אמה נרקו: כמובן שישנם אתגרים אך אנו גם מבינים שזה דורש יותר מאשר את רצונן של הנשים בלבד.

אנה אמה נרקו: דרושים שותפים גברים שיתמכו בתנועה הזו, וייעזרו ביישום אפקטיבי של ההחלטה.

אנה אמה נרקו: בהקשר הזה ארצה לצטט את הפילוסוף הגנאי ג'יימס אמאן קויגוויר אגראי שחי בשנים 1875-1927, וזה מה שהוא אמר: "אם אתה מחנך גבר, אתה מחנך אינדיבידואל, אם אתה מחנך אישה אתה מחנך אומה שלמה".

אנה אמה נרקו: זה למעשה מה שאנחנו עושים בגאנה כדי לקדם את השתתפותן של נשים בהתפתחות הלאומית.

אנה אמה נרקו: אנחנו מצטרפים לישראל לעבודה משותפת יחד עם הקולגות ממדינות אחרות, מפני שבסופו של יום אנחנו תלויים זה בזה.

אנה אמה נרקו: ההצלחות שכל אחד מאתנו ישיג ישפיעו על כולנו.

אנה אמה נרקו: אנו מברכים על שיתוף הפעולה שיש לנו עם ישראל, וכמובן עם חברי האומות המאוחדות, ואנחנו מאמינים שיחדיו אנחנו יכולים להשיג את מה שהגדרנו כמטרה: לקדם נשים למוקדי קבלת ההחלטות.

אנה אמה נרקו: אני רוצה להודות לכם מאוד על ההזמנה.

עודד פורר: תודה רבה.

עודד פורר: רשות הדיבור לשגרירת דנמרק, אנה דורטה ריגלסן.

עודד פורר: אחריה תדבר תניה מורקס, מנכ"לית פורום דבורה.

עודד פורר: בבקשה.

אנה דורטה ריגלסן: (תרגום חופשי מאנגלית) תודה, כבוד היושב-ראש, על שהזמנתם אותי ואת כל השאר לפגישה החשובה הזו, שמנציחה את ההחלטה ההיסטורית.

אנה דורטה ריגלסן: שלום והתפתחות הן המטרות שהפוליטיקה הדנית הציבה.

אנה דורטה ריגלסן: בין אם זה פוליטיקה ברמה הלאומית או בצורות שונות של פיתוח, היו מיני שינויים.

אנה דורטה ריגלסן: הקולגות שלי, הנשים, סיפרו את ההיסטוריה האישית שלהן בנוגע למקומן בשושלת השגרירים על פי מגדר.

אנה דורטה ריגלסן: אני חושבת שאני השגרירה הדנית האישה הרביעית בישראל.

אנה דורטה ריגלסן: יתכן שזה צירוף מקרים או לא, אבל זו לא הפעם הראשונה שישראל הזמינה שגרירה לפה.

אנה דורטה ריגלסן: מה יכולה להיות התרומה שלי לדיון הזה?

אנה דורטה ריגלסן: קשה לדבר אחרי שגרירת גאנה, שתיארה בצורה נהדרת את מה שקורה בארצם ומה שקורה בעולם.

אנה דורטה ריגלסן: תרשו לי בכל זאת לנסות, ואולי לקחת השראה מההחלטה עצמה.

אנה דורטה ריגלסן: אם תסתכלו על המדינה הקטנה והצפונית שהיא דנמרק, מה אנחנו עושים?

אנה דורטה ריגלסן: אנחנו מנסים להשפיע על העולם וגם על עצמנו דרך כוח רך ככל שניתן.

אנה דורטה ריגלסן: היווצרותו של כוח רך היא רב צדדית.

אנה דורטה ריגלסן: האומות המאוחדות היא גוף שאנחנו תומכים ותמכנו בו לאורך הזמן, אנחנו חברים שהצטרפו באותו הזמן של הממלכה המאוחדת.

אנה דורטה ריגלסן: אתם יודעים למה?

אנה דורטה ריגלסן: מפני שזה שירת את האינטרסים שלנו, אבל בנוסף זה עוד גוף שעובד בצורה רב צדדית וברמה האזורית.

אנה דורטה ריגלסן: למה גישה של רב צדדיות יכולה להפוך?

אנה דורטה ריגלסן: היא יכולה להפוך לזכויות.

אנה דורטה ריגלסן: חובות גם, אבל זכויות.

אנה דורטה ריגלסן: וזה מה שנשים צריכות.

אנה דורטה ריגלסן: אנחנו צריכים לחשוב באופן מבני על האופן שבו אנחנו מארגנים את החברה שלנו.

אנה דורטה ריגלסן: זה נפלא לראות את הפגישה היוצאת דופן הזו, אבל מה שאנחנו רוצות זה התפתחות מבנית יציבה לכולם, בין אם זה במדינה הנהדרת הזו או ברמה הבין-לאומית.

אנה דורטה ריגלסן: זה מה שאנחנו רוצים, אבל מה אנחנו מרוויחים מזה?

אנה דורטה ריגלסן: הקולגות שלי אמרו את זה, ואני חשבתי לעצמי איך אפשר לנסח את זה טוב יותר מכך.

אנה דורטה ריגלסן: אולי במקרה אתם מכירים את הסופרת הדנית קארן בליקסן, אישה שהיו לה חיים מאוד חופשיים, ואמנם היא שילמה על זה מחיר.

אנה דורטה ריגלסן: היא שברה הרבה גבולות.

אנה דורטה ריגלסן: היא אמרה שהכי שמחים אלו שיכולים לחיות בהתאם לטבע של עצמם.

אנה דורטה ריגלסן: אני חושבת היום שלגברים היה סיכוי גדול יותר למצוא את הטבע שלהם מאשר לנשים.

אנה דורטה ריגלסן: לנו יש עדיין את הגורל.

אנה דורטה ריגלסן: האם זה לא היה פשוט נפלא אילו גם אנחנו היינו יכולות למצוא את הטבע שלנו?

אנה דורטה ריגלסן: חשבו איזה עולם נוכל לבנות יחדיו.

עודד פורר: תודה רבה.

עודד פורר: תניה מורקס, ואחריה אבקש מאביבית בר אילן ממשרד החוץ.

עודד פורר: בבקשה.

תניה מורקס: תודה רבה ליושב-ראש הוועדה, חבר הכנסת עודד פורר, ולצוות הוועדה על קיום הדיון החשוב הזה.

תניה מורקס: אני המנכ"לית של פורום דבורה.

תניה מורקס: פורום דבורה הוא עמותה א-מפלגתית שהוקמה על מנת לקדם את שילובן של נשים בתחומי הביטחון הלאומי ומדיניות החוץ וברוח החלטה 1325.

תניה מורקס: כבר דובר על זה שייצוג שוויוני של נשים מוביל לקבלת החלטות מכלילה יותר ויציבה יותר, בעת משבר וגם בשגרה.

תניה מורקס: לעתים רבות אין בכלל ייצוג של נשים בפורומים שונים, או שיש ייצוג מועט מאוד, במיוחד בתחומי הביטחון.

תניה מורקס: חברת הכנסת אלהרר ציינה זאת, שיש שתי שרות מתוך 25 משתתפים קבועים בקבינט המדיני-ביטחוני, תת-אלופה אחת בפורום מטכ"ל, שלוש חברות כנסת מתוך 17 בוועדת החוץ והביטחון.

תניה מורקס: במקרים רבים, כפי שציינת, חבר הכנסת פורר, הנשים שמשתתפות בפורומים האלה נכנסות רק לאחר לחץ חיצוני רב.

תניה מורקס: אנחנו בפורום דבורה שומעות המון: "לא מצאנו נשים מתאימות".

תניה מורקס: אני רוצה לומר שבשנת 2020 התירוץ הזה לא מתקבל על הדעת, הוא לא רלוונטי בכלל כשמדובר על קבלת החלטות, כשמתקבלות החלטות ללא נשים.

תניה מורקס: לא יכול להיות שב-2020 שר הביטחון והרמטכ"ל מאשרים רשימה של 40 מינויים בצה"ל, ומתוכם רק אישה אחת זוכה למינוי.

תניה מורקס: לא חסרות נשים מקצועיות ורלוונטיות.

תניה מורקס: בפורום דבורה יש רשת מומחיות שמכילה יותר מ-600 נשים שעוסקות בתחומים הללו.

תניה מורקס: צריך רק רצון ומודעות לעניין.

תניה מורקס: אם יפנו אלינו אשמח מאוד לעזור לכל מי שרוצה.

תניה מורקס: אציג עוד דוגמה: הוועדה מייעצת למל"ל בנושא הקורונה.

תניה מורקס: בהתחלה לא היו שם בכלל נשים, ולאחר לחץ חיצוני רב צורפו נשים, מתוכן שלוש חברות פורום דבורה, שתרמו רבות לעבודה של הוועדה, חידדו את הסוגיות החברתיות והצליחו להשפיע רבות גם על האופי, האיכות ועל תוצרי הוועדה.

תניה מורקס: אגב נראה שהמל"ל הפנים את העניין הזה והוועדה המייעצת בראשות ניצה קציר הייתה מאוזנת גם מבחינה מגדרית וגם מבחינת ייצוג קבוצות שונות באוכלוסייה.

תניה מורקס: צריך לעשות שינוי מהותי ופעולה אקטיבית לקידום שוויון מגדרי, במיוחד בתחומי הביטחון הלאומי.

תניה מורקס: אני רוצה להציע את הניסיון של פורום דבורה בכל פורום או ועדה מקצועית.

תניה מורקס: אני מחזקת את הנאמר כאן בעניין ביצוע תוכנית לאומית ליישום החלטה 1325.

תניה מורקס: תודה רבה.

עודד פורר: תודה רבה.

עודד פורר: אביבית בר אילן, ראש חטיבת ארב"ל במשרד החוץ, בבקשה.

אביבית בר אילן: אני מבקשת לתת לעינת קרנץ נייגר, הממונה על מעמד האישה במשרד החוץ, להציג תמונה קצרה של מצב הנשים בשירות החוץ הישראלי ואז אני אומר כמה דברים, בבקשה.

עינת קרנץ נייגר: תודה רבה, חבר הכנסת פורר, שלום לכולם, צוהריים טובים.

עינת קרנץ נייגר: כפי שאמרה אביבית, אני הממונה על שוויון מגדרי במשרד החוץ.

עינת קרנץ נייגר: אני רוצה לתאר את מה שקורה אצלנו.

עינת קרנץ נייגר: חשוב להבין שבעבר במשרד החוץ לא הייתה הקפדה על גיוס שוויוני של נשים לסגל הדיפלומטי.

עינת קרנץ נייגר: כתוצאה מכך היום יש לנו מיעוט יחסי של נשים בדרגות הגבוהות וזה מביא לכך שיש לנו היום 17 נשים בלבד מתוך 100 ראשי נציגויות.

עינת קרנץ נייגר: יחד עם זאת, בשנים האחרונות המצב הזה תוקן, יש שיפור משמעותי מאוד.

עינת קרנץ נייגר: אנחנו מגייסים מספרים שווים של גברים ונשים לקורס הצוערים של משרד החוץ, כך שמבחינת עתודה אנחנו פועלים לכך שככל שיעברו השנים, בשנים הקרובות נמנה יותר ויותר נשים לתפקידים של ראשות נציגויות ולתפקידים בכירים במטה במשרד החוץ.

עינת קרנץ נייגר: יש עוד מה לעשות ולשפר אבל אנחנו מתקדמים ומתקדמות.

עינת קרנץ נייגר: לאחרונה התארגנה במשרד יוזמה של קבוצת דיפלומטיות שיזמה ניסוח של הצהרת עקרונות לשוויון מגדרי במשרד החוץ.

עינת קרנץ נייגר: ההצהרה הזאת אומצה על ידי שר החוץ ופורסמה ביום השנה ה-20 להחלטת האו"ם 1325 לכל עובדות ועובדי המשרד בארץ ובעולם, בחתימת מנכ"ל משרד החוץ.

עינת קרנץ נייגר: יש כוונה ליישם אותה וכבר התחלנו ליישם אותה.

עינת קרנץ נייגר: במסגרת הצהרת העקרונות הזאת יש סעיף שמתייחס ספציפית לקידום החלטת האום 1325.

עינת קרנץ נייגר: אנחנו פועלים על פיה ומתכוונים שמשרד החוץ יפעל ליישם אותה.

עינת קרנץ נייגר: אביבית תעמיק בזה אחריי.

עינת קרנץ נייגר: תודה רבה.

אביבית בר אילן: הנושא הזה הוא כמובן נושא חשוב ויקר לנו מאוד באגף לארגונים בין-לאומיים במשרד החוץ ובמסגרת זו הפכנו את נושא קידום השוויון המגדרי לנושא שעומד באחד מסדרי העדיפויות שלנו בקידום האג'נדה שלנו בזירה הגלובלית, באו"ם ובמקומות נוספים.

אביבית בר אילן: הדיפלומטים והדיפלומטיות הישראלים ממלאים תפקיד מרכזי מאוד בנושאים האלה.

אביבית בר אילן: אנחנו שחקנית פעילה מאוד בוועדה למעמד האישה באו"ם שנקראת CSW.

אביבית בר אילן: ישראל אפילו יזמה שם אימוץ החלטה ראשונה מסוגה בנושא מניעת הטרדות מיניות במקום העבודה.

אביבית בר אילן: אנחנו גם עומדים בראש קבוצת מדינות ידידות בנושא הזה.

אביבית בר אילן: לרגל ציון 20 שנים להחלטה 1325 הנציגויות שלנו קיבלו הנחיה ופעלו ברחבי העולם לציון האירוע.

אביבית בר אילן: אנחנו מתכוונים לעשות גם המון פעילויות לציון היום הבין-לאומי למאבק באלימות נגד נשים, שיהיה ב-25 בנובמבר.

אביבית בר אילן: אנחנו פעילים בשילוב שפה שעוסקת בשוויון מגדרי ומניעת הטרדות מיניות בכל מיני החלטות של האו"ם.

אביבית בר אילן: כפי שעינת ציינה, אנחנו גאים מאוד ביוזמה האחרונה, לרגל 20 שנה להחלטה 1325, לפרסם הצהרה איך משרד החוץ מיישם פנימה את החלטה 1325, איך אנחנו מתחילים אצלנו בבית לפני שאנחנו פונים החוצה.

אביבית בר אילן: זו לדעתי הצהרה ראשונה מסוגה במשרד ממשלתי ישראלי, שהנהלת המשרד מחויבת ליישום העקרונות האלה.

אביבית בר אילן: אנחנו מקווים מאוד שמשרדי חוץ אחרים ברחבי העולם ומשרדי ממשלה אחרים בארץ ילכו בעקבותינו.

אביבית בר אילן: במסגרת המחויבות הזאת של הנהלת המשרד יש גם החלטה למנות שליחה מיוחדת מטעם משרד החוץ ליישום החלטה 1325 ואני שמחה שהשגרירה אביבה רז שכטר צפויה להיכנס לתפקיד הזה בימים הקרובים.

אביבית בר אילן: תודה רבה.

עודד פורר: תודה רבה.

עודד פורר: אני רוצה להודות לכל מי שהשתתף בישיבה הזאת לציון החלטה 1325 ולומר כמה מילים לממשלת ישראל דווקא מן המפגש הזה.

עודד פורר: ממשלת ישראל קיבלה החלטה בדצמבר 2014 על תוכנית בהתאם להחלטה 1325 והטילה על מנהלת הרשות לקידום מעמד האישה להקים צוות בין-משרדי לגיבוש תוכנית פעולה כוללת לקידום שוויון מגדרי, ומפורט שם כמובן באילו נושאים יעסוק הצוות.

עודד פורר: לצערי בנובמבר 2020 אין עדיין תוכנית כזאת למדינת ישראל.

עודד פורר: זה המקום שלנו להרים דגל אדום לממשלה ולומר לממשלת ישראל: אין שום סיבה נראית לעין מדוע לא להוביל תוכנית כזאת.

עודד פורר: דווקא בעת הזו, בתקופה שבה נושא חשיבות שילוב הנשים במוקדי קבלת החלטות בתקופת הקורונה עלה לא פעם ולא פעמיים לסדר היום, גם בממשלת ישראל, יש מקום לקדם את הנושא הזה.

עודד פורר: אפנה שוב בכתב למנהלת הרשות לקידום מעמד האישה, כמובן עם העתק לשרים הרלוונטיים כי מוזכרים כאן משרד החוץ, המשרד לביטחון פנים, משרד הביטחון, משרד הפנים, משרד הרווחה, משרד החינוך, משרד הבריאות, משרד הכלכלה, משרד התרבות והספורט, המשרד לשירותי דת.

עודד פורר: לא נעים לי לומר אבל מזל שזה היה לפני הקמת הממשלה האחרונה כי אז היינו פה עם הרבה יותר משרדים שונים ומשונים.

עודד פורר: לעניין עצמו, כוועדה נפעל לדחוף את הממשלה לקדם את הנושא הזה כדי שתהיה תוכנית כזאת.

עודד פורר: לא סתם ביקשנו לזמן את השגרירות.

עודד פורר: שירות החוץ הוא מקום שבו אפשר להתחיל לשבור את תקרות הזכוכית.

עודד פורר: שגרירה בכל מדינה, גם אחרי ביצוע התפקיד כשגרירה, בהחלט יש לה מה לתרום עוד במערכת הפוליטית ובמערכת המדינית ובמערכת הניהולית בשירות המדינה בהמון המון תחומים.

עודד פורר: גם פה למשרד החוץ בהחלט זה משהו שכדאי לשקול אותו בחיוב פעם אחר פעם כדי להראות ולראות – יש לנו הרבה מאוד שגרירות מצוינות אך עדיין ברור שהייצוג נמצא בחסר.

עודד פורר: מייצוג שוויוני כולנו נרוויח.

עודד פורר: כפי שנאמר פה כבר, זה לא לתפוס מקום של מישהו ליד השולחן, זה פשוט להרחיב את השולחן.

עודד פורר: סביב השולחן צריכים להיות מגוון הדעות, הגוונים והמגדרים.

עודד פורר: כשם שאנחנו אומרים לא פעם כאן בישיבות – ופניתי לחברי כנסת מן המין הגברי להצטרך לישיבות הוועדה לקידום מעמד האישה, שבדרך כלל הם לא פקדו את ישיבות הוועדה, לקחת חלק – וכפי שאמר השגריר צ'אודורי, הנושא הוא לא נושא של המין הנשי בלבד, הוא נושא של החברה כולה, ולשם אנחנו מכוונים.

עודד פורר: תודה רבה.

עודד פורר: תודה לכל מי שלקח חלק גם בארגון וגם בדיון עצמו אני מקווה שניפגש בשנה הבאה ללא קורונה.

עודד פורר: תודה.